D'iarr duine de na hiarrthóirí sa toghchán Uachtaránachta Liadh Ní Riada ar an Uachtarán Michael D Higgins ceisteanna a fhreagairt faoin gcaoi ar chaith sé airgead poiblí.

Cáineadh Michael D Higgins as an méid a dúirt sé faoi thuras a rinne sé go Béal Feirste ar scairdeitleán i mí na Bealtaine. Mhaígh sé gur ar chúinsí slándála a thaistil sé ar an eitleán seachas i ngluaisteán.

Dúirt na póilíní sa Tuaisceart, áfach, nach raibh sé fíor nach raibh siad in ann an tslándáil chuí a chur ar fáil dó dá dtaistealódh sé i ngluaisteán.

Tráthnóna, dúirt Michael D Higgins go raibh sé ag leanacht chomhairle a oifige faoi chúrsaí taistil. Dúirt sé gur comhairle ó thaobh cúrsaí slándála agus cúrsaí lóistíochta araon a bhí sa chinneadh taisteal ar scairdeitleán go Béal Feirste.

I litir a chuir sí chuig Michael D Higgins ar maidin, d'iarr Liadh Ní Riada air freisin freagra a thabhairt ar thuairiscí gur bhain sé leas as foireann Oifig na nOibreacha Poiblí chun an gairdín ag teach atá aige i nGaillimh a chothabháil.